KIRJALLINEN KYSYMYS E-1953/99 esittäjä(t): Gerhard Hager (NI) komissiolle. Lapsiporno.



Virallinen lehti nro 303 E , 24/10/2000 s. 0023 - 0024



KIRJALLINEN KYSYMYS E-1953/99 esittäjä(t): Gerhard Hager (NI) komissiolle (5. marraskuuta 1999) Aihe: Lapsiporno Lapsipornon leviäminen Internetissä on äärioikeistolaisen ja -vasemmistolaisen aineiston leviämisen ohella yksi tämän hetken suurimmista ongelmista. Aiheesta on keskusteltu julkisuudessa viime aikoina kiivaasti. Voiko komissio näistä syistä vastata seuraaviin kysymyksiin: 1. Onko komissiolla esittää meneillään olevien lainsäädäntömenettelyjen lisäksi ehdotuksia ja aloitteita tämän ongelman ratkaisemiseksi? 2. Jos komissiolla ei ole ehdotuksia, milloin se aikoo tehdä tätä asiaa koskevia aloitteita? 3. Jos komissiolla on ehdotuksia, mikä on sen kanta edellä mainitun kaltaisen aineiston tarjoajan vastuusta tiedon sisällön suhteen? 4. Millainen on komission tavanomainen menettely Internetissä tarjotun laittoman sisällön jäljittämiseksi? Komission jäsenen Erkki Liikasen komission puolesta antama vastaus (13. joulukuuta 1999) 1. Komissio on pitkään ollut huolestunut lapsipornosta Internetissä. Se esitti yhteisön monivuotisen toimintasuunnitelman, joka koskee Internetin käyttöturvallisuuden parantamista maailmanlaajuisten verkkojen laitonta ja haitallista sisältöä torjumalla. Neuvosto ja parlamentti hyväksyivät tämän toimintasuunnitelman 25. tammikuuta 1999(1). Toimintasuunnitelman avulla tuetaan neljää alaa: Euroopan vihjelinjaverkostoa, alan itsesääntelyä, suodatin- ja luokitusjärjestelmiä sekä tiedotusta. Lisäksi 24 päivänä syyskuuta 1998 on annettu neuvoston suositus Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle(2), ja jäsenvaltiot ovat sitoutuneet ryhtymään suosituksen mukaisiin toimiin. Komission mielestä myös kansainvälistä yhteistyötä olisi edistettävä. Tämän vuoksi komissio on tiiviisti mukana seuraavissa aiheeseen liittyvissä kansainvälisissä aloitteissa: Itävallan hallitus, Yhdysvaltojen hallitus ja komissio järjestivät 29.9.1.10.1999 Wienissä kansainvälisen konferenssin, jossa käsiteltiin Internetin välityksellä levitetyn lapsipornografian torjuntaa. Konferenssi kuului STOP-ohjelmaan, joka on ihmisillä käytävän kaupan ja lasten seksuaalisen hyväksikäytön torjunnasta vastaavien henkilöiden kannustus- ja vaihto-ohjelma (yhteinen toiminta 96/700/YOS)(3). Konferenssi antoi päätöslauselmia ja suosituksia(4), joiden toteutumista seurataan aktiivisesti. Kahdeksan teollistuneimman maan ryhmä käsittelee Internetin välityksellä levityn lapsipornografian torjuntaa keskustellessaan high tech -rikollisuudesta. Euroopan neuvosto valmistelee tietokonerikollisuutta käsittelevää yleissopimusta, jonka avulla koko Euroopassa on yhtäläinen lähestymistapa. 2. Koska komissio osallistuu 1. kohdassa esiteltyihin toimiin, se voi valvoa lapsipornografiaan liittyvien ongelmien käsittelyä. Tarpeen vaatiessa komissio harkitsee soveltuvia lisätoimia. Näihin lisätoimiin kuuluvat komission mahdolliset toimet, jotka liittyvät neuvoston ehdottamaan yhteiseen toimintaan lapsipornografian vastaisista toimenpiteistä. Parlamentti hyväksyi tämän ehdotuksen 13. huhtikuuta 1999(5). 3. Vastauksena kysymykseen aineiston tarjoajan vastuusta komissio viittaa muutettuun ehdotukseensa Euroopan parlamentin ja neuvoston direktiiviksi sähköistä kaupankäyntiä sisämarkkinoilla koskevista tietyistä oikeudellisista näkökohdista(6). Tässä ehdotuksessa on välittäjien, kuten Internet-palveluiden tarjoajien, vastuuseen liittyvät yksityiskohtaiset säännöt. 4. Komission lähestymistapa arvoisan parlamentin jäsenen esittämään kysymykseen on edelleen sama kuin se oli komission tiedonannossa Internetin laittomasta ja haitallisesta sisällöstä(7) ja vihreässä kirjassa alaikäisten ja ihmisarvon suojelusta audiovisuaalisissa ja tietopalveluissa(8), joihin komissio viittaa vastauksena tähän kysymykseen. (1) Euroopan parlamentin ja neuvoston päätös N:o 276/1999/ETY, tehty 25.1.1999 EYVL L 33, 6.2.1999. (2) EYVL L 270, 7.10.1998 http://europa.eu.int/comm/dg10/avpolicy/new_srv/recom-intro_fi.html. (3) EYVL L 322, 12.12.1996 http://europa.eu.int/comm/justice_home/project/stop_fi.htm. (4) http://www.stop-childpornog.at/conc.asp. (5) Lainsäädäntöpäätöslauselma, johon sisältyy Euroopan parlamentin lausunto ehdotuksesta yhteiseksi toiminnaksi, jonka neuvosto on hyväksynyt Euroopan unionista tehdyn sopimuksen K.3 artiklan perusteella, Internetissä välitettävän lapsipornografian vastaisista toimenpiteistä (10850/5/98 C4-0674/98 98/0917(CNS)) (kuulemismenettely) 13. huhtikuuta 1999, kansalaisvapauksien valiokunnan mietintö (mietinnön laatijana Gerhard Schmid) A4-0141/1999. (6) KOM(1999) 427 lopullinen, http://europa.eu.int/eur-lex/fi/com/dat/1999/fi_599PC0427.html. (7) KOM(96) 487 lopullinen, http://www2.echo.lu/legal/en/internet/communic.html. (8) KOM(96) 483 lopullinen, http://europa.eu.int/en/record/green/gp9610/protec.htm.